b'\n_START_ARTICLE_\nOiva Bj\xc3\xb6rkbacka\n_START_PARAGRAPH_\nOiva Bj\xc3\xb6rkbacka (s. 24. maaliskuuta 1934 Kontupohja, Karjalan ASNT, Neuvostoliitto) on entisen Suomen Kommunistisen Puolueen (SKP) pitk\xc3\xa4aikainen j\xc3\xa4rjest\xc3\xb6vaikuttaja._NEWLINE_Bj\xc3\xb6rkbacka syntyi Neuvosto-Karjalassa, johon h\xc3\xa4nen Reisj\xc3\xa4rvelt\xc3\xa4 kotoisin olleet vanhempansa olivat muuttaneet Kanadasta vuonna 1931. H\xc3\xa4nen is\xc3\xa4ns\xc3\xa4 oli kirvesmies. Perhe palasi Suomeen jo 1935 ja asettui Rajam\xc3\xa4elle. Bj\xc3\xb6rkbacka ei p\xc3\xa4\xc3\xa4ssyt k\xc3\xa4ym\xc3\xa4\xc3\xa4n oppikoulua, mutta h\xc3\xa4n opiskeli Sirola-opistossa vuosina 1953\xe2\x80\x931954 ja 1956\xe2\x80\x931957 sek\xc3\xa4 Moskovan puoluekoulussa 1958\xe2\x80\x931961 ja Moskovan yhteiskuntatieteiden akatemiassa 1963\xe2\x80\x931967 p\xc3\xa4\xc3\xa4aineenaan filosofia ja sen alle kuulunut sosiologia. H\xc3\xa4n opiskeli Mokovassa pidemp\xc3\xa4\xc3\xa4n kuin kukaan muu SKP:n l\xc3\xa4hett\xc3\xa4m\xc3\xa4. H\xc3\xa4n valmistui Moskovassa maisteriksi ja valmisteli sosiologian v\xc3\xa4it\xc3\xb6skirjaa, joka j\xc3\xa4i kesken kun h\xc3\xa4net kutsuttiin takaisin Suomeen vuonna 1967. Bj\xc3\xb6rkbacka oli vuosina 1955\xe2\x80\x931963 opintojensa ohessa SDNL:n j\xc3\xa4rjest\xc3\xb6osaston toimitsijana, vuonna 1962 Suomen Festivaalitoimiston palveluksessa ja vuosina 1967\xe2\x80\x931991 SKP:n palkattuna ty\xc3\xb6ntekij\xc3\xa4n\xc3\xa4 eri teht\xc3\xa4viss\xc3\xa4. Vuonna 1967 h\xc3\xa4nest\xc3\xa4 tuli puolueen ensimm\xc3\xa4inen tutkimussihteeri, joka j\xc3\xa4rjesti puolueen yhteiskunnallista tutkimustoimintaa ja seminaareja._NEWLINE_SKP:n sis\xc3\xa4isess\xc3\xa4 linjajaossa Bj\xc3\xb6rkbacka kuului enemmist\xc3\xb6l\xc3\xa4isiin. V\xc3\xa4hemmist\xc3\xb6n Tiedonantaja julisti vuonna 1969 Bj\xc3\xb6rkbackan, Erkki Salomaan, Jorma Simpuran ja Pentti Kinhan puolueen pahimmaksi \xe2\x80\x9doikeistokoplaksi\xe2\x80\x9d. Bj\xc3\xb6rkbacka oli SKP:n Helsingin-piirin piirisihteeri vuosina 1971\xe2\x80\x931976 ja varmisti piirin pysymisen enemmist\xc3\xb6l\xc3\xa4isten k\xc3\xa4siss\xc3\xa4. Vuonna 1977 h\xc3\xa4n siirtyi SKP:n tiedotusp\xc3\xa4\xc3\xa4llik\xc3\xb6ksi. H\xc3\xa4n oli puolueen poliittisen toimikunnan (ns. politbyroon) j\xc3\xa4sen vuosina 1972\xe2\x80\x931988. Bj\xc3\xb6rkbacka oli my\xc3\xb6s Kansan Sivistysty\xc3\xb6n Liiton (KSL) p\xc3\xa4\xc3\xa4sihteerin\xc3\xa4 1960- ja 1970-lukujen vaihteessa sek\xc3\xa4 my\xc3\xb6hemmin Kommunisti-lehden p\xc3\xa4\xc3\xa4toimittajana. H\xc3\xa4n on ollut my\xc3\xb6s Otto Wille ja Hertta Kuusisen S\xc3\xa4\xc3\xa4ti\xc3\xb6n hallituksen j\xc3\xa4sen vuodesta 1967 ja sen puheenjohtaja vuosina 1985\xe2\x80\x932014. H\xc3\xa4n kuuluu my\xc3\xb6s UKK-Seuran hallitukseen._NEWLINE_Bj\xc3\xb6rkbacka on kirjoittanut teoreettisia artikkeleita ja k\xc3\xa4\xc3\xa4nt\xc3\xa4nyt RIA Novosti -uutispalvelun ven\xc3\xa4j\xc3\xa4nkielisi\xc3\xa4 uutisia. El\xc3\xa4kep\xc3\xa4ivill\xc3\xa4\xc3\xa4n h\xc3\xa4n on kirjoittanut Luoteis-Helsingiss\xc3\xa4 ilmestyv\xc3\xa4\xc3\xa4n paikallislehti Tanotorveen. H\xc3\xa4n on my\xc3\xb6s julkaissut omakustanteina kirjoituskokoelman Mik\xc3\xa4 m\xc3\xa4tt\xc3\xa4\xc3\xa4 maailmassa? Kolumneja, katsauksia, kirjallisuutta (2002), runokokoelman Raikuja, kaikuja, haikuja: Runoja p\xc3\xb6yt\xc3\xa4laatikostani vuosilta 1953\xe2\x80\x932003 (2004) ja esseekokoelman Oivalluksia: Alku ja loppu, Minun mittani ja muita (2013). H\xc3\xa4nen ven\xc3\xa4l\xc3\xa4issyntyinen puolisonsa Angelina Kazmina-Bj\xc3\xb6rkbacka on julkaissut muistelmateoksen Ven\xc3\xa4l\xc3\xa4inen onni: Stalinin kauden perhekronikka (2010).'